SKRIFTLIG FORESPØRGSEL E-1737/99

af Camilo Nogueira Román (Verts/ALE) til Kommissionen

(1. oktober 1999)

Om: Projekt for forvaltning af fast byaffald i Galicien og omlastestationen i Vilaboa

For Sogama-projektet(1) for forvaltning af fast byaffald i Galicien gælder der for perioden 1997-1999 en finansieringsplan på 155.238.273 ECU, hvoraf 54,88 % hidrører fra offentlige midler (hvor Samhørighedsfonden tegner sig for 85 %), mens 45,12 % stammer fra den private sektor. I projektbeskrivelsen tales der om begrænsning, genanvendelse og genudnyttelse af affaldet, men i realiteten er der grundlæggende tale om forbrænding, hvortil langt den største del af midlerne er afsat. Med Sogama-projektet opmuntres der til en forøgelse af affaldsmængden, ligesom andre offentlige galiciske projekter, hvis grundlag er begrænsning, genindvinding og genudnyttelse, ikke indgår.

Desuden skal omlastestationen i Vilaboa, som ikke optrådte i det oprindelige projekt, placeres i en dal, som særligt velegnet til beboelse, et valg som udelukkende skyldes interesser hos provinsens regerende parti. Dette indebærer for Vilaboa kommune en urimelig materiel og miljømæssig belastning, idet endog byer som Vigo og Pontevedra skal betjenes af anlægget.

Hvad vil Kommissionen gøre for at hindre, at Sogama-projektet gennemføres på den beskrevne måde og for at hindre, at der placeres en omlastestation i Vilaboa?

(1) EFT C 244 af 27.8.1999, s. 11.

Svar afgivet på Kommissionens vegne af Michel Barnier

(9. november 1999)

Projekt 97/11/61/047, der finansieres af Samhørighedsfonden og også benævnes Sogama-projektet, indgår i det autonome område Galiciens plan for forvaltning af fast byaffald, som tager sigte på en langsigtet forbedring af regionens utilstrækkelige kapacitet på dette område. For at nå de specifikke mål, der er fastlagt i planen, har regionalregeringen udviklet et program for begrænsning, genanvendelse, kollektiv indsamling og genbrug af fast affald, som vil blive understøttet af aktioner til sensibilisering af borgerne.

I den forbindelse omfatter Sogama-projektet opførelse af en række komplekse anlæg, som det vanskeligt ville være muligt at opføre uden støtte fra Fællesskabet. De øvrige aktioner, der er planlagt med henblik på en virkeliggørelse af den samlede plans mål, vil blive gennemført af de nationale myndigheder, som også har ansvaret for at integrere ethvert projekt eller initiativ, der vil kunne bidrage til planens endelige gennemførelse. Kommissionen har dog betinget enhver støtteudbetaling af, at de for projektet ansvarlige forelægger periodiske rapporter om det samlede programs forløb.

Specielt hvad angår omlastestationen i Vilaboa, så har denne lige fra begyndelsen figureret blandt de ni stationer, der var med i det projekt, der blev forelagt Kommissionen til medfinansiering, og hvis placering var fastlagt af de for projektet ansvarlige myndigheder. Kommissionen godkendte projektet efter som led i sagsbehandlingen at have vurderet det samlede projekts omkostninger og socioøkonomiske fordele samt dets forligelighed med de øvrige EF-politikker, herunder miljøpolitikken. For så vidt alle de betingelser, der følger af Rådets forordning (EF) 1164/94 af 16. maj 1994 om oprettelse af Samhørighedsfonden(1), opfyldes, er Kommissionen ikke af den opfattelse, at Sogama-projektet eller opførelsen af omlastestationen Vilaboa bør standses.

(1) EFT L 130 af 25.5.1994.